CELEX: 32017R0827
Language: hu
Date: 2017-05-17 00:00:00
Title: Az Európai Parlament és a Tanács (EU) 2017/827 rendelete (2017. május 17.) a pénzügyi beszámolás és az audit területén meghatározott tevékenységeket támogató, a 2014 és 2020 közötti időszakra szóló uniós program létrehozásáról szóló 258/2014/EU rendelet módosításáról (EGT-vonatkozású szöveg. )

19.5.2017   
            
            
               HU
            
            
               Az Európai Unió Hivatalos Lapja
            
            
               L 129/24
            
         AZ EURÓPAI PARLAMENT ÉS A TANÁCS (EU) 2017/827 RENDELETE
   (2017. május 17.)
   a pénzügyi beszámolás és az audit területén meghatározott tevékenységeket támogató, a 2014 és 2020 közötti időszakra szóló uniós program létrehozásáról szóló 258/2014/EU rendelet módosításáról
   (EGT-vonatkozású szöveg)
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 114. cikkére,
   tekintettel az Európai Bizottság javaslatára,
   a jogalkotási aktus tervezete nemzeti parlamenteknek való megküldését követően,
   tekintettel az Európai Gazdasági és Szociális Bizottság véleményére (1),
   rendes jogalkotási eljárás keretében (2),
   mivel:
   
               (1)
            
            
               A 258/2014/EU európai parlamenti és tanácsi rendelet (3) alapján a nemzetközi pénzügyi beszámolási standardok alapítványa (IFRS Alapítvány), amely a Nemzetközi Számviteli Standard Bizottság Alapítvány jogutódja, és a Közérdekű Felügyeleti Tanács (PIOB) működési támogatások formájában uniós társfinanszírozásban részesül 2020. december 31-ig.
            
         
               (2)
            
            
               A 258/2014/EU rendelet alapján az Európai Pénzügyi Beszámolási Tanácsadó Csoport (EFRAG) működési támogatások formájában uniós társfinanszírozásban részesült 2016. december 31-ig.
            
         
               (3)
            
            
               A Bizottság 2013. november 12-én közzétette Philippe Maystadtnak, a belső piacért és a szolgáltatásokért felelős biztos különleges tanácsadójának a jelentését (a továbbiakban: a különleges tanácsadó jelentése), amely felvázolta az EFRAG irányítását érintő azon lehetséges reformokat, amelyek célja az Unió által a nemzetközi számviteli standardok kidolgozásához biztosított hozzájárulás megerősítése.
            
         
               (4)
            
            
               A Bizottság szorosan nyomon követte az EFRAG irányítási reformjának végrehajtását, és megfelelően tájékoztatta az Európai Parlamentet és a Tanácsot az e tekintetben történő előrehaladásról. Ennek alapján, a pénzügyi beszámolás és az audit területén meghatározott tevékenységeket támogató uniós program hosszú távú célkitűzéseinek megvalósítása érdekében helyénvaló folytatni az EFRAG finanszírozását a 2017 és 2020 közötti időszakban is.
            
         
               (5)
            
            
               Az EFRAG igazgatótanácsának – amely kiegyensúlyozott formában képvisel köz- és magánérdekeket egyaránt – biztosítania kell, hogy tagjai kötelezettséget vállaljanak arra, hogy az európai közérdek szolgálatában végzik a tevékenységüket. Kívánatos, hogy az Európai Értékpapírpiaci Hatóság, az Európai Bankhatóság, az Európai Biztosítás- és Foglalkoztatóinyugdíj-hatóság és az Európai Központi Bank, amennyire lehetséges, tevékenyen hozzájáruljanak az EFRAG igazgatótanácsának munkájához.
            
         
               (6)
            
            
               A Bizottságnak évente jelentést kell tennie az Európai Parlament és a Tanács részére az EFRAG előző évben elért legfontosabb eredményeiről és tevékenységeiről. E jelentésben továbbá meg kell vizsgálni a „kiterjesztett közjó” kritériuma tekintetében elért eredményeket és részletes áttekintést kell adni a nemzetközi pénzügyi beszámolási standardok (a továbbiakban: IFRS) területén bekövetkezett fejleményekről. A számviteli standardok nem veszélyeztethetik az Unió pénzügyi stabilitását, és nem akadályozhatják az Unió gazdasági fejlődését sem.
            
         
               (7)
            
            
               Ami az IFRS, a PIOB és az EFRAG vonatkozásában bekövetkezett fejleményeket illeti, a Bizottságnak az évenkénti jelentésében ki kell térnie az Európai Parlament ajánlásainak nyomon követésére és végrehajtására is. Ezenkívül az IFRS Alapítványt, a PIOB-ot és az EFRAG-ot ösztönözni kell arra, hogy rendszeresen, legalább évente vegyenek részt az Európai Parlament által szervezett meghallgatásokon és teljeskörűen számoljanak be a nemzetközi pénzügyi beszámolási és könyvvizsgálati standardok kidolgozásáról.
            
         
               (8)
            
            
               A Bizottságnak rendszeresebben kell tájékoztatnia az Európai Parlamentet és a Tanácsot az IFRS Alapítvány, a PIOB és az EFRAG közös törekvéseiről, tekintettel egyrészről arra, hogy e három testület uniós társfinanszírozásban részesül, másrészről arra, hogy ugyanazon célok érdekében dolgoznak.
            
         
               (9)
            
            
               A Bizottságnak továbbá mérlegelnie kell, hogy hosszú távon esetleg változtatásokra kerüljön sor az EFRAG működését és magánjogi jogállását illetően.
            
         
               (10)
            
            
               A 258/2014/EU rendeletet ezért ennek megfelelően módosítani kell.
            
         
               (11)
            
            
               mivel e rendelet célját – nevezetesen az EFRAG-nak az Unió pénzügyi beszámolással kapcsolatos szakpolitikai céljainak eléréséhez hozzájáruló tevékenységeit támogató uniós program 2017 és 2020 közötti időszakra vonatkozó költségvetésének növelését – a tagállamok nem tudják kielégítően megvalósítani, az Unió szintjén azonban az intézkedés terjedelme és hatásai miatt e cél jobban megvalósítható, az Unió intézkedéseket hozhat az Európai Unióról szóló szerződés 5. cikkében foglalt szubszidiaritás elvének megfelelően. Az említett cikkben foglalt arányosság elvének megfelelően ez a rendelet nem lépi túl az e cél eléréséhez szükséges mértéket.
            
         
               (12)
            
            
               Az EFRAG-nak nyújtott finanszírozás folyamatosságának biztosítása érdekében ennek a rendeletnek kihirdetése napján hatályba kell lépnie és azt 2017. január 1-jétől alkalmazni kell,
            
         ELFOGADTA EZT A RENDELETET:
   1. cikk
   A 258/2014/EU rendelet a következőképpen módosul:
   
               1.
            
            
               A 3. cikk (1) bekezdése a) pontjának i. alpontja helyébe a következő szöveg lép:
               
                           „i.
                        
                        
                           az EFRAG;”.
                        
                     
         
               2.
            
            
               A 6. cikk a következőképpen módosul:
               
                           a)
                        
                        
                           az (1) bekezdés helyébe a következő szöveg lép:
                           „(1)   A programnak a 2014 és 2020 közötti időszakban történő végrehajtására szánt pénzügyi keret folyó áron számítva 57 007 000 EUR.”;
                        
                     
                           b)
                        
                        
                           a (3) bekezdés a) pontja helyébe a következő szöveg lép:
                           
                                       „a)
                                    
                                    
                                       EFRAG: 23 134 000 EUR;”.
                                    
                                 
                     
         
               3.
            
            
               A 9. cikk a következőképpen módosul:
               
                           a)
                        
                        
                           a cikk a következő bekezdéssel egészül ki:
                           „(4a)   Az IFRS Alapítványt és az IASB-t illetően a (3) bekezdésben említett jelentésben értékelni kell továbbá az említett testületek irányítását mindenekelőtt az átláthatóság, az összeférhetetlenségek megelőzése, a szakértők sokfélesége, továbbá azon lépések tekintetében, amelyekre az érdekek széles körű képviselete és a nyilvános elszámoltathatóság biztosítása érdekében került sor.
                           Ezenkívül, a kiváló minőségű számviteli standardok, valamint az átláthatóság, az elszámoltathatóság és a feddhetetlenség magas színvonalának biztosítása érdekében a jelentésben azonosítani és értékelni kell azokat az intézkedéseket, amelyeket az IFRS Alapítványon belül többek között a dokumentumokhoz való nyilvános hozzáférést, az európai intézményekkel és a különböző érdekelt felekkel való nyílt párbeszédet, az érdekelt felek üléseinek átláthatóságára vonatkozó szabályokat és az átláthatósági nyilvántartások létrehozását illetően hoztak.”;
                        
                     
                           b)
                        
                        
                           az (5) bekezdés helyébe a következő szöveg lép:
                           „(5)   A PIOB-ot és jogutód szervezetét illetően a (3) bekezdésben említett jelentésben ki kell térni a finanszírozás diverzifikálása tekintetében elért eredményekre is, továbbá értékelni kell, hogy a PIOB tevékenysége hogyan járul hozzá a könyvvizsgálat minőségének javításához, ezen belül is a könyvvizsgálói szakma feddhetetlenségének erősítéséhez. Amennyiben egy adott évben az IFAC általi finanszírozás túllépi a PIOB-nak biztosított teljes éves finanszírozás kétharmadát, a Bizottság javaslatot terjeszt elő az adott évre vonatkozó éves hozzájárulásának legfeljebb 300 000 EUR összegben történő korlátozására vonatkozóan.”;
                        
                     
                           c)
                        
                        
                           a cikk a következő bekezdéssel egészül ki:
                           „(6a)   Az EFRAG-ot illetően a (3) bekezdésben említett jelentésben 2018-tól kezdődően értékelni kell az alábbiakat:
                           
                                       a)
                                    
                                    
                                       a különleges tanácsadó jelentésében javasoltaknak megfelelően tiszteletben tartották-e a „kiterjesztett közjó” kritériumát a megelőző évben elvégzett jóváhagyási eljárás során;
                                    
                                 
                                       b)
                                    
                                    
                                       az Európai Parlamentet és a Tanácsot korai szakaszban bevonták-e általában a pénzügyi beszámolási standardok kidolgozásába és különösen a jóváhagyási eljárásba;
                                    
                                 
                                       c)
                                    
                                    
                                       az EFRAG finanszírozási szerkezete kellőképpen diverzifikált és kiegyensúlyozott-e ahhoz, hogy a testület független és hatékony módon tudja végrehajtani közérdekű megbízatását; és
                                    
                                 
                                       d)
                                    
                                    
                                       az EFRAG irányítását, mindenekelőtt az átláthatóság, valamint azon lépések tekintetében, amelyekre az érdekek széles körű képviselete és a nyilvános elszámoltathatóság biztosítása érdekében került sor.
                                    
                                 Ezenkívül a jelentésben azonosítani és értékelni kell azokat az intézkedéseket, amelyeket az EFRAG-on belül a demokratikus elszámoltathatóság, az átláthatóság és a feddhetetlenség magas színvonalának biztosítása érdekében, többek között a dokumentumokhoz való nyilvános hozzáférés, az európai intézményekkel és a különböző érdekelt felekkel való nyílt párbeszéd, a kötelező átláthatósági nyilvántartások létrehozása, továbbá az érdekelt felek üléseinek átláthatóságára vonatkozó szabályok és a – különösen az összeférhetetlenségek megelőzésére vonatkozó – belső szabályok tekintetében hoztak.”.
                        
                     
         2. cikk
   Ez a rendelet az Európai Unió Hivatalos Lapjában való kihirdetésének napján lép hatályba.
   Ezt a rendeletet 2017. január 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Strasbourgban, 2017. május 17-én.
      
         
            az Európai Parlament részéről
         
         
            az elnök
         
         A. TAJANI
      
      
         
            a Tanács részéről
         
         
            az elnök
         
         C. ABELA
      
   
   
      (1)  HL C 303., 2016.8.19., 147. o.
   
   
      (2)  Az Európai Parlament 2017. április 27-i álláspontja (a Hivatalos Lapban még nem tették közzé) és a Tanács 2017. május 11-i határozata.
   
      (3)  Az Európai Parlament és a Tanács 258/2014/EU rendelete (2014. április 3.) a pénzügyi beszámolás és az audit területén meghatározott tevékenységeket támogató, a 2014–2020 közötti időszakra szóló uniós program létrehozásáról, és a 716/2009/EK határozat hatályon kívül helyezéséről (HL L 105., 2014.4.8., 1. o.).